
ACORD 130/2007, DE 9 DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 06/A/2007. Modificació de l’estructura accionarial de la societat Televisió del Ripollès, SL
1. Antecedents

I. El 9 de gener de 2007 la societat Televisió del Ripollès, SL, va presentar davant la Direcció General de Comunicació i Serveis de Difusió Audiovisual una comunicació segons la qual es realitzava la compravenda de 1280 participacions de la societat sol·licitant Televisió del Ripollès, SL, propietat del Sr. [...], en favor de Comunicacions del Ripollès, SL, l’eficàcia de la qual es condiciona a la preceptiva autorització de la Generalitat de Catalunya.

II. La societat sol·licitant és titular d’un contracte de gestió de serveis públics consistent en l’explotació, mitjançant el règim de concessió, d’un programa de televisió digital local a la demarcació d’Olot. El contracte administratiu corresponent es va formalitzar el 15 d’octubre de 2006.
III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la LCA i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el Butlletí Oficial de l’Estat (BOE) per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona  (BOE núm. 31 de 5 de febrer de 2007).

V. Vist l’informe dels serveis del Consell de l’Audiovisual de Catalunya.

2. Consideracions jurídiques
2.1. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
2.2. Compromís adquirit per la societat sol·licitant
Amb caràcter previ i sense necessitat d’analitzar l’operació de modificació de l’estructura de capital notificada per Televisió del Ripollès, SL  (el capital de la qual 

pertany als socis següents: Comunicacions del Ripollès, SL, 81,5%, Sr. [...], 9,3% i  Sr. [...], 9,2%, s’ha de tenir en compte que la clàusula 13.5.1 del Plec de clàusules administratives i particulars que van regir l’adjudicació del concurs de televisió digital local, en el qual va resultar adjudicatària la societat sol·licitant, estableix que “es valoraran positivament els compromisos expressos formulats per les persones físiques, jurídiques, associacions o fundacions licitadores de romandre durant més de cinc anys del període concessional en la societat, associació o fundació, sense alterar substancialment la seva estructura inicial, de manera que afecti al control de la mateixa i tenint especialment en consideració les garanties per assegurar el seu compliment”.

Com a conseqüència, i tal com es desprèn del procediment administratiu corresponent, la societat sol·licitant va adquirir aquest compromís en els termes següents: “DECLARO (apoderat de Televisió del Ripollès, SL) SOTA LA MEVA RESPONSABILITAT QUE: El paper de tots i cadascun dels socis de Televisió del Ripollès, SL serà el de plena responsabilitat en la gestió de l’emissora, quedant tots compromesos a contribuir directament en aquesta gestió. Tots els socis tenen experiència en la gestió directa d’emissores de televisió i la majoria durant un llarg període de temps i garantim el compromís de no alterar l’estructura accionarial durant tot el període de vigència de la concessió”.
Analitzats els termes de l’obligació, cal concloure que Televisió del Ripollès, SL no pot realitzar cap alteració de la seva estructura del capital, segons el compromís adquirit, i, per tant, la compravenda de participacions a què s’ha fet referència en els antecedents d’aquest informe no es pot autoritzar.

Per tot l’ exposat, el Ple del Consell de Audiovisual de Catalunya adopta els següents:

ACORDS
1. Denegar l’autorització per a la transmissió de participacions de la societat Televisió del Ripollès, SL per part del seu actual titular Sr. [...] en favor de Comunicacions del Ripollès, SL, per suposar un incompliment del compromís que va adquirir l’esmentada societat en el concurs de televisió digital local en el qual va resultar adjudicatària.

2. Notificar aquest Acord a la societat Televisió del Ripollès, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 9 de maig de 2007

Josep M. Carbonell i Abelló



Dolors Comas d’Argemir i Cendra

President

